《五言赠别博明二古》
宋代·沈辽

三年客零陵，所得惟二古。彼室虽屡空，高谊诒先矩。

顾我被迁斥，数过南山坞。攘臂岂无人，久要何足数。

君无一樽酒，我无一柈黍。相见动移晷，不及市朝语。

博古练世故，黑白谁敢侮。明古喜方术，虚怀安疾苦。

古人处其道，足以察臧否。何用轻薄儿，口舌卖州府。

度直始诗书，襟灵各翘楚。阴德有阳报，终当大门户。

老夫趣北归，顾予求所处。昏悖何可言，愧汗欲如雨。

诗人慎加餐，斯意亦可取。不忘双鲤鱼，遥想潇湘渚。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。